Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 286/14)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„Lumblija“

EU št.: PGI-HR-02809 – 28.10.2020

ZOP ( ) ZGO (X)

1. Ime [ZOP ali ZGO]

„Lumblija“

2. Država članica ali tretja država

Hrvaška

3. Opis kmetijskega proizvoda ali živila

3.1. Vrsta proizvoda

Skupina 2.3 Kruh, fino pecivo, slaščice in drugi pekovski izdelki

3.2. Opis proizvoda, za katerega se uporablja ime iz točke 1

„Lumblija“ je sladek kruh okrogle oblike, izdelan s peko vzhajanega testa. Zunanjost je temno rjave barve, premazana je z varenikom (sirupom iz grozdnega mošta) ali žganjem in potresena s sladkorjem. Ima aromatičen vonj po dodanih začimbah – cimetu, nageljnovih žbicah, muškatnem oreščku, koriandru in janežu. Ima značilen in poln okus po oreških in sadju, ki izhaja iz surovin, iz katerih je pripravljen – mandljev, orehov, rozin, varenika in agrumov –, in aromo po dodanih začimbah ter je harmoničen.

Znotraj je tekstura kompaktna, vendar mehka, v prerezu so vidni koščki rozin, mandljev in orehov, zunanja tekstura pa je čvrste konsistence.

Ena „Lumblija“ tehta 350 g–600 g.

3.3. Krma (samo za proizvode živalskega izvora) in surovine (samo za predelane proizvode)

Za pripravo kruha „Lumblija“ se uporabljajo naslednje surovine: gladka pšenična moka, sladkor, oljčno olje, svinjska mast ali maslo, varenik, mandlji, orehi, rozine, mlete nageljnove žbice, cimet, muškatni orešček, koriander, janež, limonina in pomarančna lupina, vaniljev sladkor, žganje (iz vrtnic ali zelišč (travarica)), pekovski kvas (sveži ali suhi), mleko, voda in sol za pripravo testa. Pri pripravi testa se lahko doda mleti rožič.

3.4. Posebne faze proizvodnje, ki jih je treba izvajati na opredeljenem geografskem območju

Priprava testa in peka kruha „Lumblija“ sta fazi proizvodnje, ki morata potekati na geografskem območju, opredeljenem v točki 4.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Kruh „Lumblija“ se prodaja cel, nenarezan.

Pakiranje mora potekati na geografskem območju, opredeljenem v točki 4, da se ohranijo posebne organoleptične lastnosti in kakovost proizvoda, ki bi se med prevozom lahko poškodoval. Da bi se ohranila svežina kruha „Lumblija“ in da bi se pripravil za nadaljnji prevoz, se zapakira v papirnato ali plastično embalažo (celofan). Za zaščito pred mehanskimi poškodbami se lahko zapakira v primerne škatle.

3.6. Posebna pravila za označevanje proizvoda, za katerega se uporablja registrirano ime

Ko je proizvod dan na trg, mora ime proizvoda „Lumblija“ po velikosti in vrsti pisave izstopati bolj kot kateri koli drug napis.

4. Jedrnata opredelitev geografskega območja

Območje proizvodnje kruha „Lumblija“ – od priprave testa do peke – zajema celoten otok Korčula, ki vključuje katastrske občine Vela Luka, Blato, Smokvica, Čara, Račišće, Pupnat, Žrnovo, Korčula in Lumbarda.

5. Povezava z geografskim območjem

Vzročna povezava med kruhom „Lumblija“ in opredeljenim geografskim območjem temelji na slovesu proizvoda in načinu priprave, pri katerem se uporablja tradicionalni recept, ki se je ohranil do danes.

Zaradi velikih rodovitnih površin, ki so v Dalmaciji neobičajne, je kmetijstvo v korčulski komuni v srednjem veku postalo temelj gospodarstva in glavni vir bogastva. Domačini so se poleg gojenja vinske trte in oljk za pridelavo grozdja, varenika in oljčnega olja ukvarjali tudi s sadjarstvom (fige, mandlji, orehi in agrumi) in pridelavo žita za proizvodnjo moke. Vse to so bile prvotne sestavine sladkega kruha „Lumblija“, ki so ga pripravljali na otoku Korčula. Pomembna sestavina pri proizvodnji kruha „Lumblija“, ki temelji na starodavni tradiciji vinogradništva, je varenik, tj. zreduciran grozdni sok, ki je bil pred pojavom industrijskega belega sladkorja pomembno sladilo in se je uporabljal pri proizvodnji kruha „Lumblija“. Prav tako so se do pojava industrijske proizvodnje rozin (s stroji za sušenje) za izdelavo kruha „Lumblija“ uporabljale rozine, pridelane v gospodinjstvih, ki so imela v vinogradih več sort vinske trte z grozdjem brez pešk.

Tradicionalni sladki kruh „Lumblija“ se pripravlja na predvečer praznika vseh svetih izključno na otoku Korčula, zlasti v okolici mest Vela Luka, Blato in Smokvica, v zadnjem času pa tudi na drugih delih otoka. Ta praznik se je prvič praznoval v 4. stoletju v času Rimskega cesarstva. Na otoku Korčula se je ohranil eden od načinov praznovanja praznika vseh svetih: običaj izmenjave daril, znanih kot kol(e)inde. V starih časih so gospodinje pripravile posebno darilo, sestavljeno iz sladkega kruha „Lumblija“ ter jesenskih sadežev in oreškov, kot so suhe fige, mandlji, agrumi in grozdje, ki so ga otroci podarili svojim botrom in članom širše družine. V Blatu na otoku Korčula od 14. stoletja stoji župnijska cerkev Vseh svetih, zato sta se ta večstoletna tradicija in običaj priprave kruha „Lumblija“ za praznik vseh svetih ohranila do danes. Tudi tradicionalen način priprave kruha „Lumblija“ in recept zanj sta se ohranila do danes.

Gospodinje z otoka Korčula že od nekdaj pečejo kruh „Lumblija“ po tradicionalnem receptu. Vendar sam recept ni zadostoval. Pomembne so bile tudi spretnosti in izkušnje pri pripravi sladkega kruha ter treba je bilo znati določiti in doseči popolno razmerje med potrebnimi sestavinami. Prav tako je bilo v časih, ko so kurili v pečeh, ključnega pomena, da so znali doseči pravo temperaturo za peko. Za ročno mešanje testa in oceno časa, potrebnega za vzhajanje testa in peko, so bile potrebne spretnosti in izkušnje. Umetnost priprave kruha „Lumblija“ je v tem, da se peče, dokler ni dobro pečen, vendar je sočen in ne suh. Tradicionalni recept, po katerem Korčulanke pripravljajo kruh „Lumblija“, se je prenašal iz roda v rod in ohranil do danes, ko obstajata dva dobro uveljavljena načina priprave kruha „Lumblija“, odvisno od dela otoka.

„Lumblija“ se proizvaja na tradicionalen način po tradicionalnem receptu, ki se na otoku Korčula ustno prenaša iz roda v rod.

Obstajata dva uveljavljena tradicionalna načina priprave in peke kruha „Lumblija“. Po prvem se testo sestavinami pripravi iz 1 kg moke, pri drugem pa iz 3 kg moke. Podobno se pri mešanju in oblikovanju testa po prvi tradicionalni metodi (pri kateri se uporabi 1 kg moke) v testo kot sestavina takoj doda celotna količina kvasa in testo se pusti, da se njegova velikost podvoji, medtem ko se po drugi tradicionalni metodi (pri kateri se uporabi 3 kg moke) del kvasa doda v poznejši fazi, potem ko se je velikost testa z drugim delom kvasa že podvojila. Poleg tega se po prvi tradicionalni metodi mleti rožič ne uporablja kot sestavina, medtem ko se po drugi tradicionalni metodi doda kot ena od sestavin. Nazadnje se po prvi tradicionalni metodi janeževa zrna neposredno dodajo v testo kot sestavina, medtem ko se po drugi tradicionalni metodi namočijo v mlačni vodi.

„Lumblija“ je edinstven proizvod ne le po velikem številu potrebnih sestavin za njegovo pripravo, temveč tudi po obsežnem postopku predpriprave številnih sestavin, ki se dodajo v testo, in pripravi samega testa. Po tem se priprava kruha „Lumblija“ loči od običajnih faz priprave podobnih proizvodov. Raznolikost, polnost, bogastvo in teža vseh navedenih sestavin v postopku priprave (npr. rozine, namočene v vareniku, določena količina maščobe, zlasti oljčnega olja, določena količina oreškov, določena količina sladkorja in sam varenik, ki ima razpoznavno strukturo in gostoto) otežujejo hitro in enostavno vzhajanje testa. Vzhajanje testa zaradi teže dodanih sestavin poteka večkrat in traja precej dlje kot pri podobnih proizvodih (priporočljivo je, da se testo pusti vzhajati od večera do jutra). Zato je priprava kruha „Lumblija“ še posebej dolgotrajna, vendar ravno to daje končnemu proizvodu značilne lastnosti: njegovo kompaktno, vendar mehko teksturo, ki je v prerezu močno obogatena z oreški in rozinami, značilen okus po sadju in oreških ter bogato in polno aromo, pridobljeno s skrbnim kombiniranjem dodanih začimb v pravilnem razmerju. „Lumblija“ je proizvod gospodarske blaginje in različnih kakovostnih surovin z otoka Korčula ter je posebna zaradi recepta in številnih sestavin, iz katerih je pripravljena. Prav te sestavine dajejo kruhu „Lumblija“ razpoznaven aromatičen okus in vonj po oreških in sadju, zaradi spretnosti pri pripravi pa ima proizvod v notranjosti posebno kompaktno teksturo.

Številni otočani so v kulinaričnih knjigah objavili različne različice tradicionalnega recepta in načina priprave kruha „Lumblija“ (F. Mandić, Luškajića i pića, 2009, str. 244–245; Kaštropil-Culić, 1995, Blatska trpeza, str. 134). Neločljivo povezanost med pripravo kruha „Lumblija“ in običaji na otoku Korčula dokazujeta tudi delo Zapisi Danijela Kneževića iz leta 2012 in knjiga Franka Miroševića iz leta 2016 z naslovom Povjerenje ili zaborav, v kateri avtor opisuje, kako težko je pripraviti kruh „Lumblija“ (F. Mirošević Dubaj, 2016, Povjerenje ili zaborav, str. 11).

Prve pisne dokaze o imenu „Lumblija“ najdemo v delu Slovinac iz leta 1881, v katerem avtor S. Castrapelli v članku Nekoliko riječi u čakavštini opisuje kruh „Lumblija“ kot „sladek kruh iz moke, varenika, žafrana in cimeta, ki se peče ob prazniku vseh svetih“ (S. Castrapelli, 9 Slovinac št. 20, 1881, Nekoliko riječi u čakavštini, str. 418 in 419).

Tok zgodovine je bil dodaten razlog za ohranjanje tradicije priprave kruha „Lumblija“. Številni izseljenci, ki so bili prisiljeni zapustiti otok, so ga lahko jedli na dolgih plovbah, tako da „Lumblija“ ni bil le vsakodnevna malica, temveč tudi povezava z domovino, saj je ohranil svež okus in vonj še dolgo po tem, ko so ga otoške gospodinje vzele iz peči. Projekt „4 otoki/4 kraji/4 recepti“ je bil zasnovan v povezavi z valom izseljevanja v začetku 20. stoletja. Povezuje in predstavlja štiri tradicionalne jedi iz štirih krajev, ki jih je v navedenem obdobju prizadelo množično izseljevanje. Korčula je v projektu sodelovala s kruhom „Lumblija“, o čemer se je oktobra 2018 poročalo v televizijski oddaji Priče iz Hrvatske na HRT (Hrvaška radiotelevizija).

Na otoku Korčula poteka več dogodkov, ki jasno kažejo na sloves, ki ga uživa „Lumblija“, pa tudi na negovanje tradicije in običajev priprave tradicionalnega sladkega kruha, začenši s prvo Kućno zabavo („hišno zabavo“) viteškega društva Kumpanija v Blatu. V statutu viteškega društva Kumpanija, ki je bilo ustanovljeno leta 1927, je navedeno, da je njegovo „poslanstvo negovanje in proizvodnja Lumblije“. Društvo redno organizira „hišne zabave“, ki so večerni dogodki, na katerih se predstavljajo hrana iz Blata (ki ji domačini pravijo spiza) in sladice, gostje pa pri organizaciji pomagajo tako, da prinesejo jedi, značilne za Blato. Ti dogodki tradicionalno potekajo prvi petek v februarju, v zapisih o navedenih dogodkih pa se kot jed, ki jo prinesejo s seboj, redno omenja „Lumblija“(arhiv viteškega društva Kumpanija, 1956, 1972, 1974, 1985). Ne le da se je tradicija priprave kruha „Lumblija“ v otoških gospodinjstvih ohranila do danes, temveč na Korčuli, zlasti na zahodu otoka, potekajo celo tekmovanja v peki kruha „Lumblija“, degustacije in spoznavanja tradicionalne gastronomije tega območja, v vrtcih, osnovnih in srednjih šolah ter domovih za ostarele pa se izvajajo delavnice priprave kruha „Lumblija“, prav tako pa se izvajajo delavnice za člane različnih društev na otoku. Blagoslov in degustacija kruha „Lumblija“ sta bila prvič izvedena pred 25 leti in potekata zadnjo nedeljo v oktobru, ko na trgu Plokata v Blatu blagoslovijo in pokušajo kruh „Lumblija“, ki ga pod vodstvom učiteljev in staršev pripravijo dijaki srednje šole Blato.

Sloves kruha „Lumblija“ dokazujejo različni dogodki, ki potekajo zunaj otoka Korčula. „Lumblija“ je bila na primer predstavljena številnim hrvaškim in tujim obiskovalcem Festivala dobre hrane, ki ga je leta 2016 organizirala Turistična skupnost mesta Dubrovnik.

Leta 2016 je „Lumblija“ na mednarodnem dogodku Noćnjak v Bolu na otoku Brač, ki združuje pridelovalce oljk in olja, prejela tudi nagrado za najboljše živilo.

Kruh „Lumblija “ se pogosto ponudi tudi predstavnikom hrvaških in tujih medijev na različnih dogodkih in posebnih predstavitvah, gastronomskih sejmih in tiskovnih konferencah.

Kruh „Lumblija“ in poseben način njegove priprave sta pogosto tema na različnih gastronomskih spletnih mestih, pri čemer se poudarja neločljiva povezanost z otokom Korčula (Vilicom kroz Hrvatsku, Lumblija: Imamo recept za mirisan kolač s otoka Korčule koji se sprema za blagdan Svih Svetih, 29. oktober 2021; Dobra hrana, Korčulanska lumblija recept star 200 godina: Kolač vezan uz ljubavnu priču Korčulanke i francuskog vojnika!, 20. oktober 2018).

Ta otoška dobrota se gostom ponudi na različnih javnih dogodkih skozi vse leto ali pa se podari kot značilna gastronomska poslastica z otoka Korčula.

Sklic na objavo specifikacije proizvoda

https://poljoprivreda.gov.hr/UserDocsImages/dokumenti/hrana/proizvodi_u_postupku_zastite-zoi-zozp-zts/Lumblija_specifikacija_proizvoda10032022.pdf

(1) UL L 343, 14.12.2012, str. 1.